Bygda i sorg: – Det er så uvirkelig
Else-Brith (71) og ektemannen Ola Espegard (77) bor noen hundre meter fra huset der fire ble funnet døde.  – Det er bare så tragisk, sier Ola til VG.  Sammen med kona har han bodd 20 år på Torpo.  Den lille bygda med omtrent 400 innbyggere er preget av sorg og sjokk etter at fire i samme familie ble funnet døde i et hus lørdag kveld. De døde er en mann i 20-årene, en kvinne i tenårene, en kvinne i 50-årene og en mann i 50-årene. Politiet etterforsker drap og selvdrap. – Politisperringen var rett der, og vi skjønte det dreide seg om alvorlige ting, sier Ola. VG møter ekteparet hjemme i stuen, i etasjen over den lokale Joker-butikken, hvor Ola er medeier.  De to beskriver huset, som også er hjemmet deres, som sentrum av Torpo.  – Her er busstoppet, jokeren og postkasseutlevering. Det er det mest sentrale på Torpo, forklarer Ola.  Søndag ettermiddag er det få personer å se gatelangs i bygda.  I butikkens åpningstider er derimot underetasjen til Espegard som en samlingsplass for lokalmiljøet, forteller kona:  – Det er jo en bygdebutikk. Alle kjenner alle. Det er en kaffekrok der, hvor folk gjerne sitter og drikker kaffe og prater.  Hun beskriver samholdet på Torpo som etablert og trygt. Over natten ble derimot stemningen en annen for lokalmiljøet.  – Det er på en måte så uvirkelig. Jeg kunne ikke drømt om at noe sånt skulle skje engang.  Nå er det en trykket stemning, beskriver ekteparet. – Dette kommer til å være samtaleemne i lang tid fremover. Det kommer til å prege bygda veldig sterkt, legger hun til.  Mange av sambygdingene besøker søndag ettermiddag den lokale kirken, som holder åpent for å gi folk et sted å samles og tenne lys. To flagg henger på halv stang. Folk gir hverandre lange klemmer og tilbyr trøst til de som trenger det. Alt fra tenåringsgjenger til familier og eldre har tatt turen.  Søndag ettermiddag og kveld ble de fire døde kroppene båret ut av huset og kjørt bort i svarte biler. Flere personer kom til også åstedet for å legge ned blomster.  Politiet fikk bekymringsmelding cirka klokken 15. De rykket ut og sjekket huset utvendig, men fant ikke grunnlag for å ta seg inn.  Da de dro tilbake til huset fem timer senere - klokken 20 - gikk de inn i huset og fant fire døde. De fant også våpen. – De som bor der er kjekke, ordentlige mennesker. Så det er klart at dette kommer som et sjokk, sier Else-Brith.  Paret er heller ikke alene om den oppfatningen.  – Det har ikke vært noen tegn på at det kunne være noe gærent der, ikke i det hele tatt, sa en nabo VG møtte søndag morgen.  Naboen, som ikke ønsker navnet sitt på trykk, forteller at hun ikke sto familien nær, men møtte dem av og til på tur.  – Vi tok noen ganger en liten prat. Vi har det veldig trivelig her. Det er stille og fredelig, og vi er på hils med alle. Det er en fin plass å bo.  Ordfører Solveig Vestenfor sier at bygda er i «sjokk og sorg» - se video: 
To voksne og to unge voksne ble funnet døde i et hus på Torpo i Ål kommune lørdag kveld. Politiet etterforsker saken som drap og selvdrap. Lokalsamfunnet er sterkt preget, og søndag har mange tatt turen til den lokale kirken for å tenne lys.